**中國藝術**泛指唐人嘅藝術。

國畫
--

內文：國畫
中國畫，好多時就噉簡稱「國畫」，古代有叫「丹青」，泛指唐人嘅傳統畫，係琴棋書畫四藝之一。狹義上，中國畫係指水墨畫（睇上面），廣義上就包嗮唐人傳統嘅壁畫或者陶瓷上面畫嘅圖像等嘅文化產物。中國畫歷史悠久－早喺商朝同夏朝嘅時期中原嘅人經已有喺度畫畫，而山水畫等現代廣為人知嘅國畫風格主要係喺唐朝嗰陣正式進入全面發展嘅，而且唐朝後嘅各朝代亦有喺畫畫上作出一定嘅創新，例如宋朝就有開始用「隱約描繪地貌」嘅做法，即係以模糊嘅輪廓去表現出遠嘅景物同將山嘅外形畫到隱沒喺濃霧當中－呢種特性喺廿世紀嘅國畫身上仲見得到。

《清明上河圖》；畫嘅人係北宋畫家張擇端。
### 唐朝畫

內文：唐朝畫
喺隋唐朝期間嘅唐人一路有畫畫，而且呢個時期嘅畫有明顯嘅特色：唐朝畫當中其中一樣最出名嘅係人物畫，喺呢個時期嘅名作有《虢國夫人遊春圖》等，而且呢個時期啲作品所畫嘅人物好多變，由皇帝以至仕女或者軍人都有；除此之外，據講唐朝畫另一個特點係開始多咗山水畫，而且經已明顯受到道家同佛家思想影響，出現「畫靈魂而非執著畫實相」嘅特性。

* 《虢國夫人遊春圖》《虢國夫人遊春圖》

### 山水畫

內文：山水畫
山水畫（和製漢字：山水画，sansuiga；韓文：산수화）係中國畫其中一個最重要嘅分支，起源於劉宋，喺日本畫同韓國畫當中都見得到。山水畫可以算係風景畫嘅一種，畫嘅係山以及河同湖等嘅水體，山水畫強調「平遠」、「高遠」同「深遠」多過闊遠，喺視覺上，山水畫有以下多種特性：

* 山水畫會運用散點透視，想要做到「漫步喺山路上」噉嘅效果，令睇畫嘅人可以一路行一路睇，焦點不斷變換，往往會畫出非常長嘅畫卷；
* 「深遠」就係運用遠近山嘅形狀同深淡做對比，畫出立體同山谷深邃嘅效果；
* 除此之外，山水畫亦好重視「意境」，即係唔執著要準確噉畫出事物嘅外形（同西洋畫嘅寫實主義大相逕庭），而係要用雲同霧等嘅景象加埋畫入面嘅人跡（例如係隱士居住嘅一間屋仔）表達出山水嘅主觀實像，呢點被指係體現咗道家嘅思想。

一般嚟講，山水畫嘅技巧包括咗「勾」、「皴」、「擦」、「染」同「點」五個步驟：首先用墨線勾出山石嘅輪廓，然後用各種皴法畫出山石嘅明暗向背，然後用淡墨渲染，進一步加強山石嘅立體感，最後再用濃墨或者鮮明嘅顏色點出石頭上嘅青苔或者遠山嘅樹木。

* 《山徑春行圖》南宋畫家馬遠，1190 年《山徑春行圖》  
南宋畫家馬遠，1190 年
* 《早春圖》北宋畫家郭熙，1072 年《早春圖》  
北宋畫家郭熙，1072 年
* 元朝畫家髙克恭一作元朝畫家髙克恭一作
* 《山水圖》（韓文：산수도）15 世紀後期（李氏朝鮮）《山水圖》（韓文：산수도）  
15 世紀後期（李氏朝鮮）

### 嶺南畫派

內文：嶺南畫派
嶺南畫派，有時會俾人叫做粵畫派，係由粵人畫家創立嘅一個畫派，喺 19 世紀尾由高劍父同高奇峰兩兄弟以及趙少昂等嘅嶺南文人創立。呢個畫派嘅特色係引進咗西洋畫嘅水彩畫法同印象派（睇上面）思潮，融合中國同西方嘅畫藝，廣州畫院副院長黃志堅就將粵畫派嘅特徵歸結做以下四點：「以倡導『藝術革命』、建立『現代國畫』為宗旨；以折衷中西、融會古今為道路；以形神兼備、雅俗共賞為理想；以兼工帶寫、彩墨並重為特色。」而粵畫嘅獨特藝術性勁到令佢俾人同大戲以及廣東音樂一齊俾人嗌做「嶺南三秀」。

喺技術同外觀上，粵畫大致有以下嘅特徵：

* 注重留白：粵畫派同傳統嘅水墨畫一樣，喺佈局嗰陣講求「虛實相生」，「用心於無筆墨處」，係對水墨畫傳統技法嘅繼承。
* 用筆注重骨法：粵畫派筆法變化好繁複，喺畫面上造成咗反傳統嘅效果，以達到氣勢磅礴、氣韻生動嘅境界。
* 畫面賦色艷麗：受到西人印象派嘅影響，粵畫派睇重光嘅表現，畫面啲色水大多數都好鮮艷－呢一點同強調「蕭條則會筆墨之趣、淡漠則得筆墨之神」嘅水墨畫啱啱好相反。
* 背景著色渲染：自從唐朝嘅王維提出「畫道之中，水墨為上」嘅主張之後，傳統唐人畫一直就重視水墨，唔鍾意彩色。粵畫派以色水渲染嚟襯托水墨，係對唐畫技法嘅一種創新。

... 等等。就算到咗廿世紀中後，嶺南畫派喺香港等地都仲有發展緊，例子可以睇吓楊善深。

* 《東戰場烈焰》高劍父，1930 年代《東戰場烈焰》  
高劍父，1930 年代
* 高奇峰畫嘅花同雀仔廿世紀初高奇峰畫嘅花同雀仔  
廿世紀初
* 《漁港雨》高劍父，1935 年《漁港雨》  
高劍父，1935 年
* 高奇峰畫嘅鹿廿世紀初高奇峰畫嘅鹿  
廿世紀初
* 高奇峰畫白馬廿世紀初高奇峰畫白馬  
廿世紀初

### 第啲畫類

* 按人群分：
	+ 文人畫，又有叫「士人畫」：泛指古代唐人社會當中文人同士大夫畫嘅畫，以別於宮廷畫（院畫）同民間畫。文人畫講究全面嘅文化修養，提倡「讀萬卷書，行萬里路」，必需要做到詩、書、畫同印相得益彰，表達嗮人品、才情、學問同思想等一個文人要有嘅素質，題材上多數為山水、花鳥同梅蘭竹菊等。
	+ 院體畫，簡稱「院畫」：狹義上係指中國古代皇室宮廷畫家嘅畫作，喺宋朝最興盛，會反映仕女同仕大夫等嘅宮廷題材。
* 按題材分：
	+ 花鳥畫：泛指以花、雀鳥同魚蟲等自然環境入面嘅小生物為主題嘅畫。
	+ 美人畫：指以靚女做主角嘅畫，喺日本畫當中都好常見。
* 按技巧分：
	+ 工筆畫：泛指重視畫工精緻嘅畫，畫畫人會嘗試畫出物件嘅細節同表現出畫中物件嘅層次。
	+ 寫意畫：單純要求神似，唔要求畫清楚細節，好多時仲會用撥墨嘅方法大刀闊斧噉畫一大片嘅面積，例如南宋畫家梁楷嘅作品《潑墨仙人》（下圖）就係噉。

... 等等。

* 元朝畫家錢選畫嘅《荷塘早秋圖卷》係一幅花鳥畫。元朝畫家錢選畫嘅《荷塘早秋圖卷》係一幅花鳥畫。

* 《瑞鶴》宋徽宗，1112 年《瑞鶴》  
宋徽宗，1112 年
* 《芙蓉錦雞圖》（花鳥畫）宋徽宗，11 世紀《芙蓉錦雞圖》（花鳥畫）  
宋徽宗，11 世紀
* 《潑墨仙人》（寫意畫）南宋畫家梁楷，13 世紀《潑墨仙人》（寫意畫）  
南宋畫家梁楷，13 世紀
* 浮世繪畫家鈴木春信畫嘅一個靚女（美人畫）1760 年代浮世繪畫家鈴木春信畫嘅一個靚女（美人畫）  
1760 年代

中國建築
----

內文：中國建築
成個漢字文化圈嘅建築藝術都係受到遠古時代嘅中國所影響嘅。現代中國各地喺建築風格上有相當高嘅多樣性，但係都有某啲共通點（顯示佢哋喺好大程度上同源）：無論係喺中國邊忽，啲傳統建築都興講求要兩面對稱、會整一啲俾建築四面環繞嘅開放空間、興運用由風水嗰度走出嚟嘅諗頭、偏好打橫發展（而唔係打戙發展）、同埋會使用道教宇宙觀同埋神話入面嘅符號象徵。除咗噉，同歐亞大陸第啲地區嘅建築比起上嚟，中國古建築零舍鍾意用木做料嚟起（呢點間接搞到古建築好多時比較難保存）。上述嘅呢啲特徵喺日本、朝鮮半島、同越南等地嘅建築風格身上亦都睇得到。

直至廿世紀為止，中國嘅古建築可以分做多個流派，最出名嘅有六大派：皖派、蘇派、閩派、京派、晉派、同埋川派；另一方面，粵人亦都有獨特嘅粵式建築。

### 按朝代分

古代中國個個朝代嘅建築風格都唔同。對於粵人嚟講，中國古建築當中最重要嘅要數唐朝嘅建築：喺公元前 1 世紀嗰陣，南越國俾漢皇朝收服，令到嶺南喺歷史上第一次成為中原皇朝嘅領土，但係嗰陣時經已有百越人喺呢頭住，百越人有自己嘅語言同文化，包括建築；打後喺 7 世紀頭開始，大唐皇朝開始全面噉漢化今日嘅華南，先至令到南越語言開始受中古漢語同化（最後形成今日嘅廣東話）之餘，亦都令到嶺南呢頭喺第啲方面－包括建築風格－開始全面噉漢化。現代粵文化受大唐嘅文化影響深遠。

#### 唐朝

內文：唐朝建築
唐朝建築泛指唐朝嘅建築風格。喺南北朝時期嘅尾段，中國陷入紛亂，而後嚟本來服侍住北朝嘅李淵趁勢喺地方起兵，最後喺公元 618 年贏得江山統一天下，並且將國號定為「大唐」，建立咗古代中國其中一個最輝煌嘅朝代。大唐嘅一個特點係佛教開始興盛－同獨專儒術嘅漢朝形成相當強烈嘅對比。大唐對佛教嘅重視亦都反映喺其他方面，唐朝人派咗好多使者－例如係唐三藏－遠赴印度（唐朝人稱之為「天竺」）學佛，呢啲使者仲將由印度嗰度學到嘅第啲知識傳返過去中土嗰度，令到唐朝建築一定程度上受印度建築嘅影響，形成咗一套同打前嘅朝代嘅建築截然不同嘅一套風格。代表作有位於山西五台縣、俾建築學家梁思成稱之為「中國第一國寶」嘅佛光寺。

喺風格上，唐朝建築嘅特徵係氣魄宏偉、嚴整開朗、舒展樸實、色調簡潔明快。唐朝建築好多時都規模宏大而且有住好嚴整嘅規劃，亦都開始成熟噉運用建築群嘅整體規劃。唐朝建築善於大量噉使用木做料，而啲佛塔就主要用磚石嚟起。唐朝建築影響力好勁，唔單只影響咗後世嘅中國建築，仲對隔咗個海嘅日本建築影響深遠：日本由奈良時代（8 世紀大部份時間）開始引入咗大唐嘅建築風格，將唐朝建築作為自身嘅建築風格嘅基礎，並且獨立於中國噉繼續將呢種風格發展上去，喺某啲方面比起後代中國建築仲更加完整噉保留咗唐朝建築嘅風貌。

喺廿世紀及後嘅粵港澳地區，不嬲興以「唐人」自居嘅粵人又有起咗啲參考唐朝風格嘅建築物，例如香港鑽石山嘅志蓮淨院就係一個出眾嘅作品。

* 佛光寺大殿正面佛光寺大殿正面
* 佛光寺大殿內部佛光寺大殿內部
* 山西五台南禪寺大殿山西五台南禪寺大殿
* 西安大雁塔西安大雁塔
* 日本奈良市東大寺；佢完整保留到唐朝嘅遺風。日本奈良市東大寺；  
佢完整保留到唐朝嘅遺風。
* 東大寺南門東大寺南門

* 香港志蓮淨院
* 志蓮淨院天王殿志蓮淨院天王殿
* 志蓮淨院大雄殿志蓮淨院大雄殿
* 志蓮淨院東門志蓮淨院東門
* 志蓮淨院花園一個角落頭志蓮淨院花園一個角落頭

### 粵派

內文：粵式建築
粵派建築，又叫嶺南建築，泛指嶺南地區粵人嘅建築風格。古典嶺南建築係喺 14 世紀成形嘅：嗰時嶺南漢化得七七八八，百越同漢文化融合，形成咗一種新風格。古典嶺南建築好有地方特色：同中原核心地帶（即係北方）比起上嚟，嶺南氣候又熱又濕立立，如果將中原嗰套建築風格直接搬落嚟嘅話，會好容易有溫度唔舒服或者發霉呢類濕滯嘢。所以粵人整咗一套同中原人唔同嘅建築風格。古典嶺南建築通常比較輕，而且會用通透同冇咁易發霉嘅材料起，色水會偏好灰白或者係綠呢啲柔和嘅色調。喺結構方面，呢啲建築通常有多層嘅斜坡頂同方形柱，而且因為氣候冇中原地方咁凍，令到嗰度啲人鍾意向外面行，所以嶺南民居建築就發展咗好多露台呢類嘅開放式結構，等人有得唞涼。總體嚟講，呢柞特徵令到古典嶺南風格嘅建築物望落都比較輕同涼爽。

除咗噉，因為嶺南自從明朝時代（14 至 17 世紀）開始就做咗中國嘅主要對西方港口，所以受西歐文化影響得好犀利，好興將西方建築嘅某一啲特徵（例如係巴洛克式同洛可可式嘅建築元素）融入古典嶺南建築嘅作品當中。

* 廣東番禺沙灣鎮嘅何氏大宗祠廣東番禺沙灣鎮嘅何氏大宗祠
* 何氏大宗祠拜庭何氏大宗祠拜庭
* 佛山黃飛鴻紀念館；佢隔離有鑊耳屋。佛山黃飛鴻紀念館；  
佢隔離有鑊耳屋。
* 東莞可園一角；睇到西歐風嘅影響。東莞可園一角；  
睇到西歐風嘅影響。
* 一條冷巷；冷巷係嶺南建築嘅特徵之一。一條冷巷；  
冷巷係嶺南建築嘅特徵之一。
* 香港新田大夫第嘅洛可可式裝飾香港新田大夫第嘅洛可可式裝飾

* 廣州陳氏書院
* 大門大門
* 展廳一個角落頭展廳一個角落頭
* 典型嶺南建築興勁用浮雕。典型嶺南建築興勁用浮雕。
* 書院入面嘅一條冷巷書院入面嘅一條冷巷

雕塑
--

古代中國嘅雕塑藝術歷史相當悠久：中國雕塑最少可以追溯至商朝（公元前超過 1,500 年），當時商朝嘅人喺整青銅嘅金工技術上經已相當成熟，出咗大量用嚟做祭祀等用途嘅青銅器，而呢啲青銅器上面往往有複雜嘅浮雕，會描繪動物但又有純抽象性嘅幾何圖案；打後少少嘅秦朝又有好出名嘅秦始皇兵馬俑（公元前 3 世紀），呢啲雕像描繪咗超過 8,000 個士兵，俾秦始皇攞嚟做陪葬品。而喺呢啲時期佔領嶺南地區嘅百越人都有整雕塑，而且不乏平民化嘅作品。一般嚟講，公元前嘅時期嘅中國雕塑喺風格上嘅一大特徵係冇乜宗教性質嘅雕像－儒教等喺呢個時代佔據咗中國嘅宗教多數都唔興整神靈嘅雕像嚟拜，要去到打後嘅唐朝等嘅朝代先至開始有大型嘅宗教性雕像。

* 一個商朝嘅青銅鼎；鼎表面有浮雕一個商朝嘅青銅鼎；鼎表面有浮雕
* 兵馬俑兵馬俑
* 前 200 年越國雕像前 200 年越國雕像
* 兵馬俑由上面望兵馬俑由上面望

唐朝（618 - 907 年）同宋朝（960 - 1279 年）係漢傳佛教開始進入全盛嘅時代。當時佛教嘅相關文化（例如係印度嘅文化）經絲綢之路傳入中國，佛教徒好多時都興整佛祖或者觀音等宗教人物嘅雕像，於是唐朝同宋朝嘅雕塑喺風格上嘅一大特徵就係有大量嘅宗教性雕塑（尤其係大型嘅），用料上由木以至石頭同玉都有，出名嘅例子有喺四川嘅樂山大佛，又或者係佛祖同觀音等人物嘅木雕（廿世紀前嘅木雕保留到超過 500 年俾人覺得算係好勁）；另一方面，呢個時代嘅中國冇乜描繪皇室成員嘅雕塑作品－呢點同（例如）打前少少、好興整皇帝雕像嘅羅馬帝國好唔同，噉據講係因為喺唐朝同宋朝，皇帝嘅形象俾人認為係私人嘅，唔俾得外人知，不過皇帝嘅陵墓同廟等嘅地方依然好多時都有豪華、描繪動物形象嘅雕像同浮雕。

中國雕塑嘅另一個特徵係雕塑家嘅地立頗低：喺古希臘同古羅馬，雕塑家好多時都係奴隸，但起碼有啲雕塑家能夠喺作品上留名；而中世紀同打後嘅歐洲雕塑家仲會俾人請佢哋整雕塑，令雕塑家嘅地位明顯提升；相比之下，古代中國嘅雕塑家屬士農工商當中嘅「工」，地位唔高，就算整咗受人鍾意嘅作品，都唔會喺作品上面留名；因為噉，廿世紀前嘅中國雕塑史上難以出到好似米高安哲羅噉嘅名家。

* 樂山大佛由下向上望樂山大佛由下向上望
* 唐朝佛祖像650 年唐朝佛祖像  
650 年
* 宋朝玉杯12 世紀宋朝玉杯  
12 世紀
* 坐喺度嘅觀音木像11 世紀北宋坐喺度嘅觀音木像  
11 世紀北宋

註釋
--

1. ↑  不過有考古學家留意到，商朝嘅浮雕唔知點解好少可描繪人。

攷
-

1. ↑  《意會中國畫》撰文：杭春曉。
2. ↑  Eichenbaum, Patricia. *Arts of the Tang Court*. New York: Oxford University Press, 1996.
3. ↑  Wen Fong (1992). *Beyond Representation: Chinese Painting and Calligraphy*, 8th-14th Century. Metropolitan Museum of Art. p. 71.
4. 1 2  司徒錦鷹. 水墨山水畫教學綱領 (PDF). 2003-03-01 [2010-10-11].
5. ↑  Northrop, Filmer Stuart Cuckow (1949). *Ideological Differences and World Order: Studies in the Philosophy and Science of the World's Culture*. Yale University Press. p. 64.
6. ↑  〈岭南画派〉. 原著喺2014年2月13號歸檔. 喺2017年9月15號搵到.
7. ↑  嶺南畫派-折衷中外融合古今.
8. ↑  The Lingnan School of Painting - Introduction.
9. ↑  Poškaitė, L. (2017). The Embodiment of Zhuangzi's Ecological Wisdom in Chinese Literati Painting (wenrenhua 文人畫) and Its Aesthetics. *Asian Studies*, 5(1), 221-239.
10. ↑  張迤邐編著. 國不知識一本通. 北京：中國紡織出版社 ,. 2015.01: 271.
11. ↑  Marco, Meccarelli. 2015. "Chinese Painters in Nagasaki: Style and Artistic Contaminatio during the Tokugawa Period (1603–1868)", *Ming Qing Studies* 2015, Pages 175–236.
12. ↑  Forbes, Andrew ; Henley, David (2012). *Suzuki Harunobu: 100 Beauties*. Chiang Mai: Cognoscenti Books.
13. ↑  郎绍君. (2008). 浅谈当代工笔画. *当代中国画*, (3), 94-95.
14. ↑  周晟. (2006). 中国水墨写意画对现代平面设计的指导意义. *书画艺术*, (5), 40-40.
15. 1 2 3  Liang, Ssu-ch'eng 1984, *A pictorial history of Chinese architecture: a study of the development of its structural system and the evolution of its types*, ed. by Wilma Fairbanks, Cambridge (Mass.): MIT Press.
16. ↑  中國建築六大派，驚艷四海！ 互聯網檔案館嘅歸檔，歸檔日期2019年4月6號，..
17. ↑  嶺南建築 互聯網檔案館嘅歸檔，歸檔日期2019年4月6號，..
18. ↑  穿越印度古今：影響東方建築的印度古文明.
19. ↑  唐朝——曾經有一個這樣的中國！ 互聯網檔案館嘅歸檔，歸檔日期2021年2月11號，.. 每日頭條.
20. 1 2  簫默. 敦煌建築研究. 機械工業出版社. 2002.
21. ↑  東大寺 互聯網檔案館嘅歸檔，歸檔日期2019年4月6號，..
22. ↑  Paine, R. T. & Soper, A. C. (1981). *The art and architecture of Japan* (Vol. 8). Yale University Press.
23. 1 2  淺談嶺南民居的嶺南建築特色
24. ↑  王伟俊. (2018). 岭南建筑设计中风格的表现手法特点探讨. 建材与装饰, (2018 年 33), 94-95.
25. ↑  张静, 刘佳男, & 刘淑娟. (2018). 岭南传统建筑与湿热气候关系研究——以西关大屋为例. 四川水泥, (2018 年 07), 297-297.
26. ↑  Rawson, Jessica (ed.). *The British Museum Book of Chinese Art*, 2007 (2nd edn), British Museum Press.
27. ↑  Barlow, Jeffrey G. (1997). "Culture, ethnic identity, and early weapons systems: the Sino-Vietnamese frontier". In Tötösy de Zepetnek, Steven; Jay, Jennifer W. (eds.). *East Asian cultural and historical perspectives: histories and society—culture and literatures*. Research Institute for Comparative Literature and Cross-Cultural Studies, University of Alberta. pp. 1–15.
28. 1 2  Rawson, 135–45, 145–63.
29. ↑  Rawson, Chapters 4 and 6.
30. ↑  Burford, Alison, "Greece, ancient, §IV, 1: Monumental sculpture: Overview, 5 c)" in *Oxford Art Online*, 2012.
31. ↑  Rawson, 134–35.